Povzetek revizijskega poročila
Pravilnost nabave zdravil v Pomurskih lekarnah
Murska Sobota

Računsko sodišče je izvedlo revizijo pravilnosti nabave zdravil v letu 2020 v 3 javnih lekarniških zavodih, in sicer v **Pomurskih lekarnah Murska Sobota** (v nadaljevanju: lekarna), Lekarni Velenje in Lekarni Sevnica.

**Cilj revizije** je bil izrek mnenja o pravilnosti poslovanja lekarne **v delu, ki se nanaša na nabavo zdravil v letu 2020.** Računsko sodišče je o pravilnosti poslovanja lekarni izreklo **negativno mnenje.**

Lekarna kot javni lekarniški zavod sodi med naročnike po Zakonu o javnem naročanju, zato mora nabavljati zdravila, kadar je njihova skupna vrednost enaka ali višja od mejnih vrednosti iz zakona, na podlagi pogodb, sklenjenih po enem od postopkov javnega naročanja, ki jih predpisuje zakon. Lekarna je pri nabavi zdravil ravnala v nasprotju z Zakonom o javnem naročanju, saj dobaviteljev zdravil v skupnem znesku 22.992.774 EUR ni izbrala na podlagi predhodno izvedenega postopka oddaje javnega naročila. Lekarna je v letu 2020 naročala zdravila pri 11 dobaviteljih zdravil na podlagi neposredno sklenjenih pogodb v letih 2014, 2017, 2018 in 2020 oziroma neposredno z naročilnicami, pri čemer je 98 % vseh zdravil naročala pri 3 največjih dobaviteljih na podlagi neposredno sklenjenih pogodb za nedoločen čas oziroma do preklica.

Lekarna med revizijskim postopkom ni odpravila ugotovljenih nepravilnosti, zato je računsko sodišče zahtevalo **predložitev odzivnega poročila.**

Ljubljana, 10. decembra 2021